રાજ્યમાં દારૂબંધી હોવા છતાં ખુલ્લેઆમ વિદેશી દારૂની હેરાફેરીની પ્રવૃત્તિ બંધ કરાવવા સરકાર પ્રોહિબિશનના કાયદામાં દારૂની હેરાફેરી તેમજ દારૂનો નશો કરનારને સખ્ત સજા કરવાની જોગવાઈ કરી છે. આમ છતાં દારૂની હેરાફેરી બંધ થઈ નથી. ખેડા જિલ્લામાં જાંબાઝ અધિકારીઓ તેમજ એલસીબી, એસઓજી જેવી પોલીસ ટીમ ગુનાખોરી ડામવા પેટ્રોલીંગ કરી રહી છે છતાં પણ કુખ્યાત બુટલેગરો પોલીસનો ખૌફ રાખ્યા વગર વિદેશી દારૂનો વેપલો કરી રહ્યા છે. ત્યારે સ્થાનિક પોલીસ ઊંઘતી ઝડપાઈ છે. આર.આર. સેલ, અમદાવાદ રેંજની પોલીસ ટીમે નેશનલ હાઈવે નં. ૮ ડભાણ નજીક ખાલસા પંજાબ હોટલ પાસેથી પેટ્રોલીંગ દરમિયાન ટાટા કન્ટેનર નં. આરજે-૩૦-જીએ-૮૩૩૪માં કેબિનની પાછળના ગુપ્ત ખાનામાંથી વિદેશી દારૂની બોટલ નં ૩૨૦૪ કિંમત રૂા. ૧૨,૮૧,૬૦૦નો જથ્થો ઝડપી પાડ્યો હતો. પોલીસે ટ્રક ચાલકની અટક કરી પૂછપરછ કરતાં ભગવાનસિંહ દેવીસિંહ ઓમસિંહ ખવાર (રે. ભવાનીપુરા, ચેનપુરા, રાજસ્થાન) હોવાનું જણાવ્યું હતું. જેથી પોલીસે વિદેશી દારૂ, અંગઝડતીમાંથી મોબાઈલ રૂા. ૧૦૦૦ તેમજ ટ્રક રૂા. દસ લાખની મળી કુલ રૂા. ૨૨,૮૨,૬૦૦નો મુદ્દામાલ કબજે કર્યો હતો.